
注讬专讜讘讬谉 爪讝 注"讘 - 驻讬专讜砖 砖讟讬讬谞讝诇抓

讗诪专 诇讬讛 [诇讜] 讗讘讬讬: 讘诪讗讬 讗讜拽讬诪转讗 诇诪转谞讬转讬谉 [讘诪讛 讛注诪讚转 讗转 诪砖谞转谞讜] 讘住讻谞转 讙讜讬, 讗讬诪讗 住讬驻讗 [讗诪讜专 讗转 住讜驻讛 砖诇 讛诪砖谞讛], 专' 砖诪注讜谉 讗讜诪专: 谞讜转谞谉 诇讞讘讬专讜, 讜讞讘讬专讜 诇讞讘讬专讜. 讻诇 砖讻谉 讚讗讜讜砖讗 诪讬诇转讗 [砖专讜讙砖 讛讚讘专] 讜讛讻诇 讬讜讚注讬诐 注诇 讻讱, 讜讗讬诪转 讛讙讝讬专讛 注诇讬讛诐!


讜诪砖讬讘讬诐: 讞住讜专讬 诪讬讞住专讗, 讜讛讻讬 拽转谞讬 [讞住专讛 讛诪砖谞讛, 讜讻讱 讬砖 诇砖谞讜转讛]: 讘诪讛 讚讘专讬诐 讗诪讜专讬诐 砖诪讻住讛 鈥� 讘住讻谞转 讙讜讬诐, 讗讘诇 讘住讻谞转 诇住讟讬诐 鈥� 诪讜诇讬讻谉 驻讞讜转 驻讞讜转 诪讗专讘注 讗诪讜转, 讜注诇 讻讱 讞诇拽 专' 砖诪注讜谉 砖诇讚注转讜 注讚讬祝 砖讬讟诇讟诇讜 专讘讬诐 讗转 讛转驻讬诇讬谉.


讗 讘诪砖谞讛 砖谞讬谞讜, 专' 砖诪注讜谉 讗讜诪专: 谞讜转谞谉 诇讞讘讬专讜 讜诪讞讘讬专讜 诇讞讘讬专讜. 讜砖讜讗诇讬诐: 讘诪讗讬 拽诪讬驻诇讙讬 [讘讗讬讝讛 注拽专讜谉 谞讞诇拽讜]? 诪专 [讞讻诐 讝讛 讛转谞讗 讛专讗砖讜谉] 住讘专: 驻讞讜转 诪讗专讘注 讗诪讜转 注诇 讬讚讬 讗讚诐 讗讞讚 注讚讬祝, 讚讗讬 讗诪专转 [砖讗诐 转讗诪专] 谞讜转谞谉 诇讞讘讬专讜 讜讞讘讬专讜 诇讞讘讬专讜 鈥� 讗讜讜砖讗 诪讬诇转讗 [专讜讙砖, 谞转驻专住诐 讛讚讘专] 砖诇 讞讬诇讜诇 砖讘转 讜讬砖 讘讻讱 讙谞讗讬 砖诇 讘讬讟讜诇 诪谞讜讞转 讜拽讚讜砖转 讛讬讜诐.


讜诪专 [讜讞讻诐 讝讛 专' 砖诪注讜谉] 住讘专: 谞讜转谞谉 诇讞讘讬专讜 注讚讬祝, 讚讗讬 讗诪专转 [砖讗诐 讗讜诪专 讗转讛] 诪讜诇讬讻谉 驻讞讜转 诪讗专讘注 讗诪讜转 鈥� 讝讬诪谞讬谉 [驻注诪讬诐] 砖诇讗 讬讛讗 讛讚讘专 讗讚注转讬讛 [注诇 讚注转讜] 讜讬砖讻讞, 讜诪转讜讱 砖诇讗 讬讚拽讚拽 讘砖讬注讜专 讗转讬 诇讗转讜讬讬谞讛讜 [讬讘讜讗 诇讛讘讬讗诐] 讗专讘注 讗诪讜转 讘专砖讜转 讛专讘讬诐 讘讟注讜转, 讗讘诇 讻砖诪爪讜讬讬诐 专讘讬诐 讘诪拽讜诐 讜住诪讜讻讬诐 讝讛 诇讝讛, 诇讗 讬拽专讛 讻谉.


讘 砖谞讬谞讜: 讜讻谉 讘谞讜 拽讟谉 讻讱 谞讜讛讙讬诐 讘讜. 讜转讜讛讬诐: 讘谞讜, 诪讗讬 讘注讬 讛转诐 [诪讛 专讜爪讛, 诪讛 讛讜讗 注讜砖讛 砖诐 讘砖讚讛], 砖讬砖 诇讛讘讬讗讜 讘讚专讱 讝讜? 讚讘讬 [诪讘讬转 诪讚专砖讜] 砖诇 诪谞砖讛 转谞讗 [砖谞讬谞讜] 诪讚讜讘专 讘砖讬诇讚转讜 讗诪讜 讘砖讚讛, 讜讬砖 诇讛注讘讬专讜 诇注讬专.


讜诪讗讬 [讜诪讛 诪砖诪注] 诪讛 讛讚拽讚讜拽 讘诇砖讜谉 讗驻讬诇讜 讛谉 诪讗讛 鈥� 讚讗祝 注诇 讙讘 讚拽砖讬讗 诇讬讛 讬讚讗 [砖讗祝 注诇 驻讬 砖拽砖讛 诇讜 诪讙注 讛讬讚], 砖讗讬谉 讝讛 谞讜讞 诇转讬谞讜拽 讘讟诇讟讜诇讜 诪讬讚 诇讬讚, 讗驻讬诇讜 讛讻讬 [讻讱], 讛讗 注讚讬驻讗 [讗讜驻谉 讝讛 注讚讬祝] 诪讗砖专 讟诇讟讜诇讜 驻讞讜转 驻讞讜转 诪讗专讘注 讗诪讜转 注诇 讬讚讬 讗讚诐 讗讞讚.


讙 砖谞讬谞讜 讘诪砖谞讛 讻讬 专' 讬讛讜讚讛 讗讜诪专: 谞讜转谉 讗讚诐 讞讘讬转 诇讞讘讬专讜 讜诪讞讘讬专讜 诇讞讘讬专讜, 讜讗驻讬诇讜 诪注讘讬专讛 诪讞讜抓 诇转讞讜诐. 讜砖讜讗诇讬诐: 讜诇讬转 诇讬讛 [讜讻讬 讗讬谉 诇讜, 讗讬谞讜 住讜讘专] 专' 讬讛讜讚讛 讛讗 [讝讜] 砖砖谞讬谞讜: 讛讘讛诪讛 讜讛讻诇讬诐 讚讬谞诐 诇注谞讬谉 转讞讜诪讬诐 讻专讙诇讬 讛讘注诇讬诐 砖讘转讞讜诐, 砖诪讜转专 诇讘注诇讬讛诐 诇诇讻转 诪讜转专 讙诐 诇讛诐!


讗诪专 专讬砖 诇拽讬砖 诪砖讜诐 [讘砖诐] 诇讜讬 住讘讗 [讛讝拽谉]: 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐] 讘诪注专谉 (讘砖讜驻讱 讗讜转诐) 讗转 讛诪讬诐 诪讞讘讬转 诇讞讘讬转, 讜谞诪爪讗 砖讛讞讘讬转 注爪诪讛 讗讬谞讛 诪讬讟诇讟诇转 诪讞讜抓 诇转讞讜诐 讗诇讗 讛诪讬诐 讘诇讘讚 讬讜爪讗讬诐 诪谉 讛转讞讜诐. 讜专' 讬讛讜讚讛 诇讟注诪讬讛 [诇讟注诪讜, 诇砖讬讟转讜] 诇注谞讬谉 讝讛, 砖讗诪专: 诪讬诐 讗讬谉 讘讛诐 诪诪砖, 砖讗讬谞诐 讞砖讜讘讬诐 诇注爪诪诐 诪住驻讬拽 讻讚讬 诇讗住讜专 讛注讘专转诐 诪讞讜抓 诇转讞讜诐.


讜讻驻讬 讚转谞谉 [砖砖谞讬谞讜 讘诪砖谞讛] 诪讞诇讜拽转 讘注谞讬谉 讝讛: 讗诐 谞转谉 讗讞讚 拽诪讞 诇注讬住讛 讜讛砖谞讬 诪讬诐, 讗诪专讜 讞讻诪讬诐 砖讗讬谉 诪讜诇讬讻讬诐 讗转 讛讘爪拽 讗诇讗 诇诪拽讜诐 砖砖谞讬 讛讘注诇讬诐 专砖讗讬诐 诇诇讻转 讗诇讬讜, 讜专' 讬讛讜讚讛 驻讜讟专 讘诪讬诐 诪驻谞讬 砖讗讬谉 讘讛谉 诪诪砖.


讜诪讗讬 [诪讛 诪砖诪注] 讘讚讘专讬 讞讻诪讬诐 讘诪砖谞讛 诇讗 转讛诇讱 讝讜, 砖诇讻讗讜专讛 诪讜住讘讬诐 注诇 讛讞讘讬转 鈥� 诇讗 讬讛诇讱 诪讛 砖讘讝讜 讬讜转专 诪专讙诇讬 讛讘注诇讬诐.


讗转 讛讛住讘专 讛讝讛 讚讜讞讬诐: 讗讬诪专 [讗诪讜专] 砖砖诪注转 诇讬讛 [讗讜转讜, 讗转] 专' 讬讛讜讚讛 砖诪讬诐 讗讬谉 讘讛诐 诪诪砖 讛讬讻讗 讚讘诇讬注谉 [讘诪拽讜诐 砖讛诐 诪讜讘诇注讬诐] 讘注讬住讛 讜讗讬谞诐 谞讬讻专讬诐 诇注爪诪诐, 讜讗讜诇诐 讛讬讻讗 讚讗讬转谞讛讜 讘注讬谞讬讬讛讜, 诪讬 砖诪注转 诇讬讛 [讛讬讻谉 砖诪爪讜讬讬诐 讘注讬谞诐, 讛讗诐 砖诪注转 讗讜转讜] 讗讜诪专 讻谉? 讛砖转讗 [注讻砖讬讜] 讛专讬 讘诪讬诐 讘拽讚讬专讛 讗诪专 专' 讬讛讜讚讛 诪讬诐 诇讗 讘讟诇讬 [讘讟诇讬诐], 讜讻讬爪讚 讬转讻谉 讻讬 讻砖讛诐 讘注讬谞讬讬讛讜 讘讟诇讬 [讘注讬谞诐 讬讘讟诇讜]?! 讚转谞讬讗 [砖讛专讬 砖谞讬谞讜 讘讘专讬讬转讗], 专' 讬讛讜讚讛 讗讜诪专: 诪讬诐 讜诪诇讞 鈥� 讘讟诇讬谉 讘注讬住讛, 砖讻谉 讛诐 谞讘诇注讬诐 讘讛 讜讗讬谞诐 谞讬讻专讬诐 诇注爪诪诐. 讗讘诇 讗讬谉 讘讟诇讬谉 讘拽讚讬专讛, 诪驻谞讬 专讜讟讘讛, 砖讘拽讚讬专讛 讬砖 专讜讟讘 讗讜 诪专拽 讜谞讬讻专讬诐 讘讜 讛诪讬诐 讜讛诪诇讞.


讗诇讗 讗诪专 专讘讗 砖讬砖 诇讚讞讜转 讗转 讛驻讬专讜砖 讛讝讛, 讜诇讜诪专 讻讬 讛讻讗 [讻讗谉] 诪讚讜讘专 讘讞讘讬转 砖拽谞转讛 砖讘讬转讛 讘讻谞讬住转 讛砖讘转 讘诪拽讜诐 诪住讜讬讬诐 诪砖讜诐 砖讛讬转讛 砖讬讬讻转 诇讗讚诐 诪住讜讬讬诐, 讜诪讬诐 砖诇讗 拽谞讜 砖讘讬转讛 注住拽讬谞谉 [注讜住拽讬诐 讗谞讜] 讻讙讜谉 诪讬 诪注讬谉 讗讜 谞讛专 砖讗讬谉 诇讛诐 砖讘讬转讛 讘诪拽讜诐 讗讞讚. 砖讘讟诇讛 讞讘讬转 诇讙讘讬 诪讬诐, 砖讻讬讜谉 砖讛讞讘讬转 谞讜注讚讛 诇讛讞讝拽转 讛诪讬诐 鈥� 讘讟诇讛 诇讛诐.


讻讚转谞谉 [砖讻讬讜爪讗 讘讻讱 砖谞讬谞讜 讘诪砖谞讛]: 讛诪讜爪讬讗 讘砖讘转 诪专砖讜转 诇专砖讜转 讗转 讛讗讚诐 讛讞讬 讘诪讟讛 鈥� 驻讟讜专 讗祝 注诇 讛讜爪讗转 讛诪讟讛, 诪驻谞讬 砖讛诪讟讛 讟驻讬诇讛 诇讜. 讜讛诪讜爪讬讗 讗转 讛讗讚诐 讛讞讬 驻讟讜专 诪驻谞讬 砖"讛讞讬 谞讜砖讗 讗转 注爪诪讜" 鈥� 砖讛讜讗 诪住讬讬注 诪专爪讜谞讜 诇讛拽诇 讗转 诪砖讗讜 诪注诇 谞讜砖讗讬讜, 讜讛讜讗 讻砖讜转祝 诇讛诐.


讜讻谉 讛诪讜爪讬讗 讗讜讻诇讬谉 驻讞讜转 诪讻砖讬注讜专 砖诪转讞讬讬讘讬诐 注诇 讛讜爪讗转讜 讘转讜讱 讻诇讬 鈥� 驻讟讜专 讗祝 注诇 讛讜爪讗转 讛讻诇讬, 诪驻谞讬 砖讛讻诇讬 讟驻诇 诇讜. 讜诇驻讬 讗讜转讜 注拽专讜谉 谞讗诪专 讙诐 讻谉 砖讛讞讘讬转 讘讟诇讛 诇诪讬诐 砖讘转讜讻讛.


诪转讬讘 [诪拽砖讛] 专讘 讬讜住祝 诪讘专讬讬转讗, 专' 讬讛讜讚讛 讗讜诪专: 讘砖讬讬专讗 讛讞讜谞讛 讘讘拽注讛 砖讗讬谞讛 诪讜拽驻转, 讜专讜爪讬诐 讘谞讬 讛砖讬讬专讛 诇砖转讜转, 谞讜转谉 讗讚诐 讞讘讬转 诇讞讘讬专讜 讜讞讘讬专讜 诇讞讘讬专讜. 讜谞讚讬讬拽 诪讻讗谉 讘砖讬讬专讗 鈥� 讗讬谉 [讻谉] 诪讜转专 诪驻谞讬 讛讚讜讞拽, 砖诇讗 讘砖讬讬专讗 鈥� 诇讗? 讗诇讗 讗诪专 专讘 讬讜住祝: 讻讬 转谞谉 谞诪讬 讘诪转谞讬转讬谉 [讻讗砖专 砖谞讬谞讜 讙诐 讻谉 讘诪砖谞转谞讜] 讘砖讬讬专讗 转谞谉 [砖谞讬谞讜], 讜讘砖讬讬专讛 讛拽讬诇讜 讞讻诪讬诐, 砖讛专讬 讘谞讬 讛砖讬讬专讛 驻注诪讬诐 砖讗讬谉 诇讛诐 诪讬诐 讜诇讛诐 爪讜专讱 讙讚讜诇 讘诪讬诐 讜诇讗 讛讞诪讬专讜 讘讚讘专.


讗讘讬讬 讗诪专 砖讗讬谉 讛讻专讞 讘讛住讘专 讝讛 讗诇讗 讗驻砖专 诇讜诪专 讻讬 讘砖讬讬专讗, 讗驻讬诇讜 讞讘讬转 砖拽谞转讛 砖讘讬转讛 讜诪讬诐 砖拽谞讜 砖讘讬转讛 鈥� 诪讜转专 诇讟诇讟诇. 讜砖诇讗 讘砖讬讬专讗 鈥� 讞讘讬转 砖拽谞转讛 砖讘讬转讛 讜诪讬诐 砖诇讗 拽谞讜 砖讘讬转讛, 讗讘诇 讗诐 拽谞讜 讛诪讬诐 砖讘讬转讛 鈥� 讗住讜专讬诐 讘讟诇讟讜诇.


专讘 讗砖讬 讗诪专: 讛讻讗 [讻讗谉] 讘讞讘讬转 讚讛驻拽专 注住拽讬谞谉 [注讜住拽讬诐 讗谞讜], 讜诪讬诐 砖诇 讛驻拽专 注住拽讬谞谉 [注讜住拽讬诐 讗谞讜] 讜讞讘讬转 讜诪讬诐 讗诇讛 诇讗 拽谞讜 砖讘讬转讛 诇注爪诪诐, 砖讛专讬 讗讬谞诐 砖讬讬讻讬诐 诇讗讬砖. 讜砖讜讗诇讬诐: 讜诪讗谉 [讜诪讬 讛诐] 砖讗诪专讜 诇讜 "诇讗 转讛诇讱 讬讜转专 诪专讙诇讬 讛讘注诇讬诐" 鈥� 专' 讬讜讞谞谉 讘谉 谞讜专讬 讛讬讗, 讜讛讜讗 讛讜诇讱 诇砖讬讟转讜 砖讗诪专: 讞驻爪讬 讛驻拽专 拽讜谞讬谉 砖讘讬转讛 讘诪拽讜诐 砖讛讬讜 讘讜 注诐 讛砖讘转 讜讗住讜专 诇讛讜爪讬讗诐 诪转讞讜诪诐. 讜诪讗讬 [讜诪讛] 讚讬讜拽 讛诇砖讜谉 "诇讗 转讛诇讱 讝讜 讬讜转专 诪专讙诇讬 讛讘注诇讬诐"? 砖讛专讬 讻驻讬 砖讛住讘专谞讜 讗讬谉 诇讛诐 讘注诇讬诐, 讬砖 诇讘讗专 讻讱: 诇讗 讬讛诇讻讜 讞讘讬转 讜诪讬诐 讗诇讜 讬讜转专 诪讻诇讬诐 砖讬砖 诇讛诐 讘注诇讬诐 讜诇讗 讬爪讗讜 诪转讞讜诪诐 讻诇诇.


讚 诪砖谞讛 讛讬讛 拽讜专讗 讘住驻专 讛注砖讜讬 讻诪讙讬诇讛 讜讬讜砖讘 注诇 讛讗讬住拽讜驻讛 (诪驻转谉) 讜谞转讙诇讙诇 讛住驻专 诪讬讚讜 讘讞诇拽讜, 砖爪讚 讗讞讚 诪谉 讛住驻专 讛讜转专讛 讙诇讬诇转讜 讜讬爪讗 讛讞讜爪讛 诇专砖讜转 讛专讘讬诐 鈥� 讙讜诇诇讜 讗转 讛住驻专 讜诪讘讬讗讜 讗爪诇讜.


讛讬讛 拽讜专讗 讘专讗砖 讛讙讙, 讜谞转讙诇讙诇 讛住驻专 诪讬讚讜, 注讚 砖诇讗 讛讙讬注 讛住驻专 诇注砖专讛 讟驻讞讬诐 诪谉 讛拽专拽注 鈥� 讙讜诇诇讜 讗爪诇讜. 诪砖讛讙讬注 诇注砖专讛 讟驻讞讬诐 鈥� 诪砖讗讬专讜 讻诪讜转 砖讛讜讗 注讚 砖转讞砖讱, 讗讘诇 讛讜驻讻讜 注诇 讛讻转讘, 砖诇讗 讬讛讗 住驻专 拽讜讚砖 诪讜谞讞 讘讙诇讜讬 讜讘讘讝讬讜谉.


专' 讬讛讜讚讛 讗讜诪专: 讗驻讬诇讜 讗讬谉 讛住驻专 诪住讜诇拽 (诪专讜讞拽) 诪谉 讛讗专抓 讗诇讗 讻诪诇讗 诪讞讟 鈥� 讙讜诇诇讜 讗爪诇讜. 专' 砖诪注讜谉 讗讜诪专: 讗驻讬诇讜 讛讬讛 讛住驻专 讘讗专抓 注爪诪讜 鈥� 讙讜诇诇讜 讗爪诇讜, 砖讗讬谉 诇讱 讚讘专 砖讗讬住讜专讜 专拽 诪砖讜诐 砖讘讜转 注讜诪讚 讘驻谞讬 拽讚讜砖转 讻转讘讬 讛拽讜讚砖.


讛 讙诪专讗 注诇 讛驻住拽讗 讛专讗砖讜谞讛 砖讘诪砖谞讛 砖讜讗诇讬诐: 讛讗讬 [讝讜] 讛讗讬住拽讜驻讛 讛讬讻讬 讚诪讬 [诪讛 讛讬讗 讘讚讬讜拽]? 讗讬诇讬诪讗 [讗诐 转讗诪专] 砖讛讬转讛 讝讜 讗讬住拽讜驻讗 砖讛讬讗 专砖讜转 讛讬讞讬讚, 讜拽诪讛 [讜诇驻谞讬讛] 专砖讜转 讛专讘讬诐, 讜诇驻讬讻讱 讬砖 诇讛讘讬谉 讗转 讚讘专讬 讛诪砖谞讛 讘诪讜讘谞诐 讛讻诇诇讬 讻讬 诇讗 讙讝专讬谞谉 讚讬诇诪讗 谞驻讬诇 [讙讜讝专讬诐 讗谞讜 砖诪讗 讬驻讜诇] 讻诇 讛住驻专 诪讬讚讜 讜讗转讬 诇讗转讜讬讬 [讜讬讘讜讗 诇讛讘讬讗讜], 讜谞诪爪讗 诪讻谞讬住 诪专砖讜转 讛专讘讬诐 诇专砖讜转 讛讬讞讬讚.

